ગુરુવારે વિધાનસભામાં વન અને પર્યાવરણ મંત્રીએ ધારાસભ્ય જસુભાઇ બારડના પ્રશ્નના જવાબમાં જણાવ્યું હતું કે છેલ્લા બે વર્ષમાં ગીરની અંદર અને બહાર આસપાસના વિસ્તારોમાં માનવ અને વન્યજીવો ખાસ કરીને સિંહો વચ્ચે સંઘર્ષના 125 જેટલા બનાવો નોંધાયા છે. જેમાં 14 લોકોના મોત થયા હતા. 31 મે, 2014ના આંકડાઓ અનુસાર આ સંઘર્ષમાં 113 લોકો ઇજા પામ્યા હતા. જ્યારે 2010ની સિંહોની વસતી ગણતરી અનુસાર કુલ 411 એશિયન સિંહો હતા. જેમાંથી 31 મે, 2014 સુધીના બે વર્ષના ગાળામાં 106 સિહોના કુદરતી મરણ થયા હતા. જ્યારે 4 સિંહો કૂવામાં પડવાથી મૃત્યુ પામ્યા હતા.